Predkladacia správa

               Slovenská republika (SR) je členom Organizácie pre ekonomickú spoluprácu a rozvoj (OECD) so sídlom v Paríži od roku 2000. OECD je významným medzinárodným združením krajín, ktoré je tvorcom štandardov s možnosťou pôsobiť na kľúčové politiky a ponúknuť jedinečné odborné kapacity v záujme budovania silnejšej a odolnejšej svetovej ekonomiky.    Z OECD jeho členovia získavajú prospech aj prostredníctvom zdieľania a vymieňania skúseností, pričom najlepšie skúsenosti sú pretvárané do princípov, ktorých odporúčané dodržiavanie má za cieľ zabezpečiť lepšie formulovanie a napĺňanie národných politík. Slovenskí odborníci z rôznych úrovní ústredných orgánov štátnej správy sa zúčastňujú na aktivitách výborov a pracovných skupín OECD. Získané poznatky sú následne aplikované pri tvorbe a realizácii národných sektorálnych politík SR. 
 
            Z finančného hľadiska sa SR podieľa na financovaní organizácie prostredníctvom povinného členského príspevku, ktorého výška sa každoročne vypočítava podľa tzv. príspevkovej škály. Členský príspevok SR do OECD je každoročne hradený z účelovo vymedzených rozpočtových prostriedkov kapitoly MZV SR na základe uznesenia vlády SR č. 412/2005. Okrem členských príspevkov určených na chod organizácie tvoria súčasť celkového rozpočtu OECD aj príspevky,  ktoré jednotlivé členské krajiny OECD poskytujú na spoločné projekty podľa vlastných priorít a finančných možností. 
 
SR poskytovala príspevky na spoločné projekty s OECD v rokoch 2001 – 2006 na základe uznesenia vlády SR č. 1051/2000, ktorým bola každý rok vyčlenená čiastka v objeme 68 600 EUR v rozpočte kapitoly MZV SR v kategórii účelových prostriedkov, určených na úhrady príspevkov SR do medzinárodných organizácií. Na roky 2008 – 2011 bolo financovanie spoločných projektov SR a OECD pokryté uznesením vlády SR č. 1040/2007, ktoré bolo zmenené uznesením č. 614/2008. 
  
MZV SR považuje za dôležité tiež prostredníctvom dobrovoľných príspevkov finančne podporovať angažovanosť SR v OECD aj v ďalších rokoch. Doterajšia prax potvrdzuje, že poskytovanie príspevkov tohto typu vplýva na vnímanie členskej krajiny a jej miesta v organizácii. Predkladaný materiál rieši poskytovanie dobrovoľných príspevkov z rozpočtovej kapitoly MZV SR, z účelových prostriedkov určených na úhrady príspevkov SR do medzinárodných organizácií. Požadovaný je vecný súhlas s realizáciou úhrad príspevkov SR, vzhľadom na skutočnosť, že pre uvedené roky sú finančné prostriedky na tento účel rozpočtovo pokryté v rozpočte MZV SR. 
 
            Materiál tiež navrhuje zintenzívniť činnosť Koordinačného výboru pre pôsobenie SR v OECD, ktorý by sa nielen (tak ako doposiaľ) priamo podieľal na procese návrhu, výberu a schvaľovania projektov, ale aj na zvýšení informovanosti o predkladaní projektov, vrátane evaluácie realizovaných projektov. 
 
Schválenie materiálu bude mať dopad na štátny rozpočet, čo je konkretizované  v doložke finančných, ekonomických, environmentálnych vplyvov a vplyvov na zamestnanosť a podnikateľské prostredie.